Starfsmönnum Isavia á Keflavíkurflugvelli og hjá Fríhöfninni hefur fækkað um 150 milli ára . Þeir eru nú álíka margir og í árslok 2016 . Starfsmennirnir eru nú 885 . Þeir voru til samanburðar 1.037 í lok síðasta árs . Með falli WOW air 28. mars sl. minnkaði umferð um flugvöllinn til muna . Samkvæmt tölum Isavia fóru 435 þúsund farþegar um flugvöllinn í nóvember , en voru 629 þúsund í sama mánuði í fyrra . Það er 31% samdráttur . Þá fóru 6,79 milljónir farþega um völlinn fyrstu 11 mánuði ársins , en 9,19 milljónir á sama tímabili í fyrra . Það er 26% samdráttur . Veitir þetta vísbendingu um að hlutfallsleg fækkun ferðamanna á Keflavíkurflugvelli í ár sé meiri eftir því sem lengra líður frá falli WOW air . Samkvæmt tölum Vinnumálastofnunar voru 887 einstaklingar án vinnu í Reykjanesbæ í október , á móti 380 í október í fyrra . Það er ríflega tvöföldun á einu ári . Hefur atvinnuleysið í bænum aukist úr 3,4% í 7,6% , að því er fram kemur í fréttaskýringu í Morgunblaðinu í dag .